詩一首
作者：薛魁祥
朝代：宋

paragraphs: 霜風獵獵催寒冬，諸君馬首將欲東。
出門浩氣如長虹，舉手欲掛扶桑弓。
君家渭陽蓋世功，黄沙萬里歸兵戎。
牙旗金甲照天紅，江南草木皆春風。
黄金築臺高巃嵷，三千珠履誇豪雄。
君今聯轡登仙篷，綠水依依泛芙蓉。
貂蟬出自兜鍪中，蝟鋒螳斧一掃空。
我忝吳下舊阿蒙，鐵硯磨盡平生工。
於山未見泰華峰，於人未見歐陽公。
借君談天薦口爲先容，他日四方上下追逐如雲龍。